google/wiki40b huggingface dataset:
20Ten

Utgivelse

Prince avslørte navnet på albumet da han mottok en "Lifetime Achievement Award" under BET Awards i juli 2010. Han sa til Daily Mirror at han valgte tittelen fordi «Jeg tror dette er et år som virkelig betyr noe. Dette er harde tider.» Han så på albumet som en personlig dagbok for året. Prince arrangerte det slik at 20Ten kun skulle gis ut som en gratis CD som skulle følge med forskjellige europeiske aviser den 10. juli 2010, inkluder Storbritannias Daily Mirror, Skottlands Daily Record og Belgias Het Nieuwsblad. Den 22. juli 2010 ble CD-en også gitt ut sammen med franske Courrier International og den tyske utgaven av Rolling Stone.
Over 2.5 millioner kopier ble distribuert av Trinity Mirror, utgiveren av Daily Mirror og Daily Record. Prince var å finne i flere publikasjoner, og hadde sitt første intervju med en britisk avis på over 10 år. Utgaven av Mirror kostet 65 pence, og albumet kunne ikke skaffes gjennom nedlasting eller i platebutikker. Prince sa til Mirror at han mente at å gi ut albumet på denne måten var «den beste måten å gjøre det på... ingen topplister, ingen piratvirksomhet og null stress,» selv om albumet snart ble tilgjengelig for ulovlig nedlasting via peer-to-peer. Trinity Mirror annonserte at salgene for Daily Mirror hadde gått opp med 334 000, og salgene av The Daily Record hadde økt med 45 000 kopier dagen albumet kom ut.
Prince ga ut albumet Planet Earth på samme måte i juli 2007, da gjennom en avtale med den britiske avisen The Mail on Sunday. Det er enda ingen planer om en utgivelse i USA.
Den 8. oktober 2010 annonserte Prince til den franske radiostasjonen Europe 1 at han hadde planer om å gi ut en oppdatert utgave av albumet under navnet 20Ten Deluxe. Dette har enda ikke skjedd.

Mottagelse

Fikk blandet respons fra de fleste musikkritikere. Tony Parsons anmeldte albumet for Daily Mirror, en av avisene som albumet ble gitt ut i. Han skrev at det var «like bra som Prince sine klassikere, som Purple Rain og 1999» og at det var hans «beste plate siden Sign o' the Times for 23 år siden.» Joachim Hentschel, som skrev for den tyske utgaven av Rolling Stone, mente at albumet var Prince sitt beste siden Love Symbol Album i 1992. Jason Draper fra NME ga 20Ten 4/10, og sa at selv om albumet hadde sine øyeblikk, var det definitivt ikke hans beste de siste 23 årene, men trolig et av de beste albumene fra Prince de siste 4 årene. Luke Winkie, for MusicOMH, ga albumet 2 av 5 stjerner, og beskrev det som «et av de svakeste albumene noensinne; fluffy, antiklimatisk, og utrolig kjedelig». Stephen Thomas Erlewine fra Allmusic ga albumet 2½ av 5 stjerner, og skrev at sangene har «nok form til å være attraktive på avstand, men ikke nok om man ser etter litt grundigere... ingen kroker synker inn, funky jams sitter fast i lavt gir, det er bare en liten anelse sensualitet, rytmene er noenlunde stive, og Prince sitt forsøk på å tjene penger på sitt rykte viser bare hvordan han ikke lenger er den samme "freaky" personen han var før».
17. mai-sang

17. mai-sang, ofte kalt Tenk at nå er dagen her, er en norsk barnesang som blir sunget når en feirer Norges grunnlovsdag 17. mai, ofte i barnetoget. Teksten er skrevet av Ågot Nickelsen og melodien er lånt fra Mot i brystet.
Fontenay-sous-Bois

Navn

Navnet Fontenay er registrert i middelalderen som Fontanetum, som betyr «kilden», som kommer fra  middelalderlatinske fontana («naturlig kilde»).
Kommunen er også kjent under navnene Fontenay-les-Bois (som betyr «Fontenay ved skogen»), Fontenay-sur-le-Bois (som betyr «Fontenay over skogen») og Fontenay-sous-Bois (som betyr «Fontenay under skogen»), men til slutt tidlig i det 19. århundre ble det siste det eneste brukte navnet. Skogen som refereres til i kommunens navn er Bois de Vincennes.

Historie

I 1929 tapte kommunen  Fontenay-sous-Bois over en tredjedel av sitt område når Paris annekterte Bois de Vincennes hvor en stor del av tilhørte Fontenay-sous-Bois.

Fontenen

Fontenen «La fontaine des Rosettes» ble tapt under den andre verdenskrig. Flere år senere ble den ved en tilfeldighet funnet på et marked i Sør-Frankrike. Byen Fontenay-sous-Bois fikk den tilbake og satte den tilbake på sin plass hvor den står den dag i dag.

Transport

Fontenay-sous-Bois betjenes av Fontenay-sous-Bois stasjonen på Paris RER linje A.
Den betjenes også av Val de Fontenay stasjonen, som er en overgangsstasjon for Paris RER linje A og RER linje E.
Så som i himmelen

Handling

En verdensberømt dirigent, Daniel Daréus, vender tilbake til sin hjembygd i Norrland for å leve tilbaketrukket i en periode grunnet stress. Etter hvert påtar han seg å hjelpe til med å få skikk på det lokale kirkekoret. I koret synger Lena, som han forelsker seg i.

Om filmen

Så som i himmelen er regissert av Kay Pollak. Det var hans første film siden Älska mig fra 1986.
Filmen hadde premiere 3. september 2004. Den ble årets mest sette film i Sverige i 2004, og spilte inn nesten 90 millioner svenske kroner.
Melodien «Gabriellas sång», som framføres i denne filmen, er senere blitt noe nær en klassiker.
Bane Energi

Markedsavdelingen

Markedsavdelingen kjøper inn energi, sørger for avregning og fakturering, og ivaretar Det Lokale Eltilsyn (DLE) og energiøkonomisering (ENØK). I tillegg er avdelingen ansvarlig for markedsføring av enheten både internt og eksternt. Markedsavdelingen leder også etableringen av et felles system for måleverdiinnsamling og energiavregning for tog i Europa (European Railway Energy Settlement System – ERESS). Dette er et partnerskap mellom jernbaneforvaltningene i Danmark, Sverige, Belgia og Norge. Systemet er ferdig utviklet og ble driftsatt 1. januar 2007 og de operative funksjonene er lagt til Norge.

Plan og Prosjektavdelingen

Plan og Prosjektavdelingen ivaretar kundenes innmeldte behov for endring av installert ytelse (effekt) i våre anlegg. Ved behov for nyanlegg utarbeider avdelingen kravspesifikasjoner, tilbudsgrunnlag, inngår kontrakter med leverandører og gjennomfører prosjektet. Ved idriftsettelse av det nye anlegget overtar Drift som følger opp at kunden får det ønskede sluttproduktet. Det planlegges å fornye mye av Bane Energis anleggsmasse. Planleggingen ses i sammenheng med investeringer i kontaktledningsanlegget. Fornyelsen velges ut fra lavest mulig totalkostnad over anleggenes levetid.

Driftsavdeling

Driftsavdelingen er ansvarlig for daglig drift og vedlikehold av alle anlegg som tilhører Bane Energi. Overliggende planlegging av drift og vedlikehold ivaretas av driftsingeniørene ved avdelingen. Det operative (styring og overvåking) ivaretas fra vår landssentral i Oslo. Vedlikeholdet ivaretas av vedlikeholdspersonell innen de forskjellige vedlikeholdsområdene. Anleggene er spredt langs hele det elektrifiserte jernbanenettet i Norge.
Townrow Peak

Townrow Peak er et markant fjell i utkanten av Tilman Ridge i Allan Hills i Oates Land i Antarktis. Det ble undersøkt av New Zealand Antarctic Research Program (NZARP) Allan Hills Expedition (1964) som kalte det opp etter J.A. Townrow fra University of Tasmania, som var paleobotaniker på ekspedisjonen.
Peder Ås

Peder Ås er en gjennomgående figur i jusopplæringen i Norge, både i videregående skole og på universitetsnivå. Peder Ås er sønn av Hans Ås. Peder Ås bor i Lillevik, et lite sted langs sørlandskysten, og hans omgangskrets består av blant andre Lars Holm, Hans Tastad, Ole Vold og Marte Kirkerud. Peder Ås portretteres ofte som en ganske alminnelig mann, om enn som en som ofte havner på kant med loven, gjerne i form av alkohol- eller narkotikamisbruk (f.eks. fyllekjøring), hærverk, eller som en som enten har solgt dårlige varer/eiendom eller som kjøper av dette. Han kan gjerne være gift med Marte Kirkerud, selv om hun ofte også opptrer som offentlig saksbehandler, mens Lars Holm gjerne er hans kamerat eller partner i diverse foretak. Holm kan også være en Peder Ås gjør forretninger med. Hans Tastad er nesten uten unntak en Peder Ås gjør forretninger med, f.eks. som utleier eller leverandør. Hans Tastad kan også være advokat, da typisk en som gir dårlige råd, setter opp ugyldige testamenter eller bistår ved ulovlige transaksjoner. I mellom er også Peder Ås advokat, da vanligvis en dyktigere en enn Hans Tastad. 
Ifølge en artikkel fra Juristkontakt har man funnet spor av Peder Ås helt tilbake til 1897, men det er mulig han har vist seg før dette også.
Tetsuro Miura

Karriere

Han har tidligere vært trener for Nagoya Grampus Eight.
Arctic Bay

Historie

Arctic Bay-området har vært bebodd av inuitter i omtrent 5000 år. I 1872 passerte hvalfangerbåten Arctic stedet. Da gav kaptein Willie Adams stedet dets engelsk navn.
Stedets navn på inuktitut, ᐃᒃᐱᐊᕐᔪᒃ Ikpiarjuk, betyr «lommen». Grunnen var at stedet hadde mange bakketopper rundt, slik at det kunne minne om en lomme.
Badestrand

Badestrand er en liten eller stor strand langs havet eller en innsjø som brukes til rekreasjon. Ofte er store badeplasser knyttet til turist- eller friluftsområder.

Aktiviteter og typer

Det er vanlig å dra til strender om sommeren for å bade, sole seg, gå tur, leke eller hvile seg.
Soling krever oppmerksomhet for å unngå mer sol enn huden tåler. Bading krever kontroll med badevannskvaliteten og tilsyn med barn. 
Mens norske strender som regel er ganske urørt, kan populære strender i andre land være svært utbygde med hotellanlegg og byfunksjoner, for eksempel Copacabana i Rio de Janeiro.  Det er ikke uvanlig å sette opp kiosker hvor det selges mat og drikke, strandstoler og parasoller leies ut eller strandhytter der man kan skifte klær. Noen steder settes det opp  bryggeanlegg med stupebrett og hus, og også tivoli.
Strendene er vanligvis dekket av sand eller rullesteiner.
Offentlige badestrender i Norge er oftest også kommunale friområder åpne for alle, mens en mange steder i utlandet må kjøpe inngangsbilletter til visse strandområder. Andre private strender blir sperret av for allmuen slik at bare de som eier stranden eller gjester ved et særskilt strandhotell, har adgang.

Kjente badestrender

Det er en enorm mengde badestrender av forskjellig størrelse og beskaffenhet over hele verden. Oversikten her inneholder et lite utvalg av noen av de mest kjente.
Nettverkstopologi

Punkt til punkt

Et punkt til punkt nettverk er den enkleste topologien, og er en sammenhengende tilkobling mellom to noder. Det analoge telenettet er et svitsjet punkt-til-punkt nettverk, hvor en fysisk krets knyttes opp mellom endepunktene ved behov, og fjernes når det ikke lenger trenges.

Busstopologi

I en busstopologi er hver node koblet til en enkelt kabel. Et signal fra en node beveger seg i begge retninger langs kabelen til alle noder koblet til kabelen, frem til den finner målnoden.

Ringtopologi

I en ringtopologi er nettverket satt opp i en ring, hvor data sendes i en retning. Hver enhet videresender signalet til neste node i rekken. Alle enheter har en mottaker og en sender. Nettverket er avhengig av at ringen mellom kildenoden og målnoden ikke er brutt.

Stjernetopologi

Stjernetopologi er den mest brukte topologien i datanettverk. Hver node er koblet til en sentral, og all trafikk går igjennom sentralen. Feil ved en node vil ikke påvirke nettverket, men en feil i sentralen vil føre til at nettverket slutter å fungere.

Tretopologi

En tretopologi består av en sentral 'rotnode' som er koblet til en eller flere noder som er et nivå lavere i hierarkiet, med et punkt-til-punkt nettverk mellom hver av nodene i det lavere nivået og rotnoden. Nodene i det lavere nivået kan også være koblet til en eller flere andre noder.
For å kunne kalles et trenettverk, må treet bestå av mer enn to nivåer (rotnoden og et nivå med tilkoblede noder), siden et nettverk med en sentral node og et antall undernoder vil fremstå som et stjernenettverk.

Masketopologi

I et maskenettverk er noen (eller alle) nodene koblet til mer enn en annen node via et punkt til punkt nettverk.
Linnean Medal

Linnean Medal (tidligere referert til som Gold Medal) til Linnean Society of London ble etablert i 1888, og blir utdelt årlig. Mottakerne alternerer mellom en botaniker og en zoolog eller (det som har blitt vanlig siden 1958) til en av hver i det samme året. Medaljen var av gull inntil 1976, og er for de foregående årene ofte referert til som «Gold Medal of the Linnean Society».
Skyggelegging

Skyggelegging, er en tegneteknikk mest brukt til kull- og blyanttegninger. Skyggen brukes for å fremheve den plastiske formen i det man har tegnet. Teknikken brukes også i maleteknikken grisaille, mens man i vanlig maleri oftest bruker fargevariasjoner til å fremstille skygger og former.
Ved å variere dekningen av sverting ved hjelp av skravering eller jevn utstrykning kan man få fram hele gråtoneskalaen fra svart til hvitt. Bruk av viskelær eller knetgummi kan brukes på de svertede flatene for å løfte partier tilbake til lysere grå.
Mange kunstnere lar bare strekens tykkelse antyde tredimensjonaliteten og overlater resten til tilskuerens forestillingsevne.
Det er også mulig å skyggelegge ved å bruke større og mindre svarte prikker som blir spredt. Brukt av en kunstner kan teknikken kalles svart-hvitt-pointillisme. Den er mer kjent i maskinfrembragt utgave som rasterteknikk.
Denne teknikken ble brukt for å «lese av» fotografier slik at en kunne lage trykkplater til bruk i blader, aviser og bøker. Prinsippene var for øvrig de samme som for svart-hvitt-TV, og er for så vidt også videreført til dagens elektroniske billed- og trykksaksfremstilling, bare med farger i tillegg.
Malgium

Malgium eller Malgum var en sumerisk bystat i det gamle Mesopotamia. Den ble erobret av Babylonia i 1759 f.Kr. Dens eventuelle ruiner er ikke blitt identifisert.
Rosseland Ballklubb

Rosseland B

Rosselands andrelag spiller i 7. divisjon.
IKT-Norge

IKT-Norge er en uavhengig interesseorganisasjon for det digitale næringslivet.

Lobbyvirksomhet

IKT-Norge arbeider for sine mål blant annet gjennom lobbyvirksomhet og offentlig debatt. 
Styreleder er Steinar Sønsteby og administrerende direktør er Heidi Austlid.
IKT-Norge ble kåret til en av IT-bransjens beste lobbyorganisasjoner av Computerworld i juli 2004, og av MMI i februar 2006.
IKT-Norge har blant bidratt til arbeidet mot implementering av datalagringsdirektivet i Norge. I tillegg jobber organisasjonen blant annet med e-helse, flere IT-studieplasser, StartUp, FinTech, infrastruktur, ekom og digitalisering av offentlig sektor.
Zafarnama (Shami)

Zafarnama er en biografi om Timur Lenk skrevet av historikeren Nizam ad-Din Shami. Den var ferdig i 1404. Den ble basis for den senere og bedre kjente Zafarnama av Sharaf ad-Din Ali Yazdi.
En oversettelse av Felix Tauer ble utgitt i Praha i 1937.
Bo Carpelan

Oversettelser

Bøkene til Bo Carpelan er oversatt til blant annet dansk, engelsk, estisk, finsk, fransk, islandsk, nederlandsk, norsk, polsk, russisk, slovakisk, spansk, tysk og ungarsk.
Alte Bibliothek (Berlin)

Alte Bibliothek (norsk: Det gamle biblioteket) er en bygning i Mitte i Berlin. Den ble oppført i barokkstil mellom 1775 og 1780 for Preussens Kongelige bibliotek (tysk: Königliche Bibliothek). Bygningen ligger langs gaten Unter den Linden og finnes på vestsiden av Bebelplatz, tidligere Forum Friedricianum. Bygningens form førte til at den på folkemunne straks ble kalt «Kommoden». I 1905 flyttet biblioteket til nye lokaler på Unter den Linden 8 og bygningen på Bebelplatz ble deretter kalt Det gamle biblioteket.

Historie

Fredrik Vilhelm av Brandenburg ga i 1659 Johann Raue (1610-1679) oppdraget med å katalogisere kongens boksamling, og i 1661 ble samlingen frigitt for akademikere og kurfyrstens gjester. Biblioteket som ble kalt Churfürstliche Bibliothek zu Cölln an der Spree, flyttet inn i andre etasje i apotekerfløyen i Berlin byslott. Samlingen inneholdt skrifter av blant andre Kant, Leibniz, Diderot, Rousseau og Voltaire. 
Den nye biblioteksbygningen på den nåværende Bebelplatz sto ferdig i 1780. Utformingen av fassaden tok utgangspunkt i Fischer von Erlachs ikke realiserte utkast til Hofburg i Wien og fikk raskt tilnavnet kommoden, samtidig som den barokke byggestilen ble kritisert.  Første etasje var inntil 1814 brukt av regimentet og deretter til 1840 av et teater. I 1840 ble bygningen påbygget med en fjerde etasje.
Biblioteket utviklet seg i løpet av 1800-tallet til det største og mest brukte innenfor det tyske språkområdet. I 1902 inneholdt samlingen 1,2 millioner trykte bind og 30 000 håndskrifter. 
I 1914 flyttet biblioteket inn i bygningen Unter den Linden 8 og organisasjonen het fra 1918 Preußische Staatsbibliothek. I 1990 ble samlingen overført til Staatsbibliothek zu Berlin som er Tysklands største universalbibliotek med ti millioner bind. For å skille bygningene fra hverandre kalles den opprinnelige biblioteksbygningen Alte Bibliothek.
Etter at biblioteket fikk nye lokaler har bygningen Alte Bibliothek vært disponert av Humboltuniversitetet som i 1914 het Friedrich-Wilhelms-Universität. 
Bygningen brant ned til grunnen i 1945 under bombingen av Berlin under den andre verdenskrig. Det ble i 1963 vurdert å rive det som var igjen og oppførte et tidsmessig nybygg på tomten. Fasaden bortsett fra monarkiets symboler, ørnen og kronen, ble imidlertid gjenoppbygget mellom 1963 og 1969, under ledelse av Werner Kötteritzsch. Blant det som ble videreført var den latinske tekst over inngangen, nutrimentum spiritus (tysk: geistige Nahrung, norsk: åndelig næring).  Bygningen har fra gjenoppføringen i 1969 vært lokale for universitetets juridiske fakultet. 
Høsten 1895 var Lenin blant bibliotekets brukere og i DDR-tiden ble derfor en av lesesalene oppkalt etter ham.
Brez

En brez eller brezi er et belte som tradisjonelt blir brukt av etniske albanere rundt på Balkan samt blant arbëreshë i enkelte landsbyer i Italia. Beltet har sin direkte opprinnelse fra det illyriske beltet.
26. mars

Navnedag

Gabriel, Glenn
Cycloglypha

Utseende

Middelsstore, kraftige, mørke smygere. Forvingen er tvert avbrutt og der forkortet ut. Oversiden er mønstret i brunsvart og metallisk blått eller blåfiolett. Undersiden er mer eller mindre ensfarget brun.

Levevis

Larvene utvikler seg på frukttrær i familien Annonaceae.
Disse sommerfuglene lever særlig i skogkanter. Når de sitter i ro, bøyer de spissen av forvingene nedover på en karakteristisk måte.

Utbredelse

Slekten er utbredt i Mellom- og Sør-Amerika.
Børøya

Historie

Hadsel kommune kjøpte Børøya i 1963, og prosjekterte bolig- og industriområder på øya. Kommunen finansierte og bygde brua over til øya; den ble offisielt åpnet 1. juli 1967. Et dagligvaresenter ble etablert på Børøya i 1971.

Strid om brutrasé

Da bruforbindelsen mellom Hadseløya og Langøya skulle planlegges, ønsket Hadsel kommune at brua skulle bygges rett over Langøysundet fra Børøya til Hov ved Sandnes på Langøya. Et annet alternativ var å bygge bru fra Skagen eller Bitterstad lenger øst på Langøya, til Hadselhamn eller Andvågen øst for Stokmarknes. Hadsel kommune var negative til det forslaget, siden det ville lede trafikken utenom både Stokmarknes og Børøya. Traséen som til slutt ble valgt, etter het debatt i Hadsel kommunestyre, gikk fra Bitterstad på Langøya til Børøyas østside, og med vei over Børøya fram til Børøybrua. Striden om trasévalget forsinket byggingen av Hadselbrua, men brua ble åpnet 1. juli 1978.
Portabel programvare

Portabel programvare (engelsk: portable application) er applikasjonsprogramvare som, i motsetning til vanlig programvare, ikke behøver å bli installert på maskinen, og som kan kjøres under vanlige operativsystemer som Microsoft Windows og Linux. 
Programvaren kan legges på og kjøres fra de fleste typer lagringsenheter, men er mest brukt i forbindelse med flyttbare lagringsmedier som minnepinne, minnekort, ekstern harddisk mv.
Sideshow

Sideshow (engelsk for «sideforestilling») er en amerikansk betegnelse for en mindre forestilling eller opptreden som blir vist ved siden av hovedattraksjonen i et sirkus, gjerne i egne sidelokaler. Slike enkle framvisninger kan også forekomme på tivolier, på markedsplasser eller i fornøyelsesparker. 
Sideshow var særlig populære i USA fra ca. 1850 til 1950. Fordi sirkusforestillingene var omfattende produksjoner som begrenset seg til et par visninger per kveld, trengte eierne kortere og enklere tilleggsattraksjoner som kunne skaffe billettinntekter hele dagen.
Sideshowene omfattet folkelig, publikumsvennlig og spektakulær underholdning som sirkusene, men numre var gjerne enklere og mer intime. Artistene kunne være gjøglere, sterke menn, hypnotisører og burleskdansere. Andre undersjangere er loppesirkus og freak show, en type bisart «kroppsteater» med oppvisning av vanskapte eller kroppslig uvanlige mennesker og dyr mot betaling.
Alcafozes

Alcafozes er et freguesia (sogn) i kommunen Idanha-a-Nova i det portugisiske distriktet Castelo Branco.
Ying (navn)

Etymologi

Ying betyr «kronblad, blomst», «enestående» eller «beundringsverdig».
Skiinfo

Skiinfo.no er et norsk selskap etablert 1995 som driver nettsteder innen skiturisme. 
Selskapet er et av Europas største innen sin nisje, distribusjon av informasjon fra turistdestinasjoner til brukere og media. Selskapet leverer snørapporter fra 1090 skidestinasjoner i Europa. Det driver ni landsspesifikke nettsted på flere forskjellige språk. Skiinfo har hovedkontor i Norge, og kontorer i Frankrike, Italia, Tyskland, USA og Slovakia.
Jackson-Harmsworth-ekspedisjonen

Jackson-Harmsworth-ekspedisjonen fra 1894 til 1897 var en ekspedisjon til Frans Josefs land, ledet av den britiske polarutforskeren Frederick George Jackson og finansiert av avismannen Alfred Harmsworth. Jackson hadde blitt villedet av feilaktige kart til å tro at Frans Josefs land var en landmasse som strakk seg helt til Nordpolen. Ekspedisjonen fastslo imidlertid at landet i virkeligheten var et arkipel med nordlig ytterpunkt omkring 81 grader.
Den 17. juni 1896 støtte Jackson overraskende på «en høy mann, kledd i en myk feltlue, med løse, vide klær, og med langt, ustelt hår og skjegg». Dette viste seg å være Fridtjof Nansen, som sammen med Hjalmar Johansen hadde oppholdt seg i isen siden den 14. mars 1895 hadde forlatt det fastfrossede ekspedisjonsskipet «Fram». Den var et rent sammentreff som hadde brakt Nansen og Johansen til Jacksons leir.
På bakgrunn av Nansens beretning om sin reiserute, vurderte Jackson å forsøke å nå polen selv. Han satte i gang med å bygge kopier av Nansens sleder og kajakker, men manglende erfaring med skigåing og i å ta seg fram over isen medførte han han snart slo fra seg planene.
Pierre de la Châtre

En vanskelig start

I 1141 døde Albéric av Reims (også skrevet Aubrey/Aubry), sekstifemte erkebiskop av Bourges. Pave Innocent II valgte Pierre de la Châtre som hans etterfølger, men kong Ludvig VII var ikke enig. Han fremmet sin kandidat, Cadurc, en av hans egne kaslere mens han samtidig la ned veto mot pavens kandidat. Pierre de la Châtre ble uansett valgt av Bourges' geistlige og innviet av paven. Ludvig skal etter sigende ha låst Bourges' byporter for den nye biskopen. Paven husket lignende forsøk fra hertug Vilhelm X av Aquitaine på å forvise Innocents tilhengere fra Poitou og erstatte dem med kongetro prester. Paven la derfor skylden for striden på Vilhelm Xs datter Eleanora, kongens dronning, og hevdet at Ludvig bare var et barn og burde bli lært manérer. Rasende sverget Ludvig på relikvier at så lenge han levde skulle Pierre de la Châtre aldri få slippe inn i Bourges. Dette førte til interdikt på kongens landområder og Pierre de la Chatre måtte søke tilflukt hos Theobald II, greve av Champagne. Krisen med at kongen brente byen Vitry hvor mange tusener av mennesker ble drept i 1142 førte til at kongen måtte gi seg og den nye erkebiskopen av Bourges ble godkjent.

Virketid

I 1145 overtalte Bernard av Clairvaux, abbed av Cîteaux, kongen til å dra på det andre korstoget. Pierre de la Châtre var en av deltagerne og kom siden tilbake til Bourges, der han døde i 1171.
Brachysiderus minicola

Utseende

En middelsstor (19-23 millimeter), kraftig, rødbrun, blank hornbille. Hannene har to korte, skovlformede horn i pannen, disse mangler hos hunnene. Pronotum hos hannen har to små knøler i midten foran, mne ingen grop. Hode og pronotum er fint og ganske tett punkterte. Dekkvingene har mange, litt uregelmessige, punktrader. Leggen på forbeinet har tre tenner.

Utbredelse

Arten finnes i Brasil.
NM i svømming langbane 2015

NM i svømming langbane 2015 ble arrangert i ADO Arena i Bergen 4.-7. juli 2015. Arrangør var Bergensklubbene.